Majandus- ja Kommunikatsiooniministeeriumi tagasiside 
EL pilvetehnoloogiate ja tehisaru arendamise määrus (CADA)

Eelnõu sisaldab meetmeid EL pilve- ja tehisaruvõimekuse arendamiseks ning sätestab teatud nõuded pilve- ja tehisaruteenuste kasutamisele EL asutustes ja liikmesriikide avalikus sektoris.  Majandus- ja Kommunikatsiooniministeeriumi poolt toome välja järgmist:
1. Määrusesse tuleks lisada kohustus tagada kõikide EL liikmesriikide ettevõtjatele võrdne ja mittediskrimineeriv juurdepääs CADA taristule ja meetmetele. 
Selgitus: Artikkel 1(3). See tugevdab seost määruse strateegilise autonoomia eesmärgi ja ELi ühtse turu põhimõtete vahel. See aitaks vältida olukorda, kus AI Factories, AI Gigafactories ja CADA investeeringud koonduvad vaid suurtesse liikmesriikidesse. CADA eesmärk on tugevdada kogu ELi pilve- ja AI ökosüsteemi, mistõttu võrdne ligipääs toetab ka EL ühtse turu toimimist.
2. Pilve ja tehisintellekti suveräänsuse hindamise raamistiku (Cloud and AI Sovereignty Assessment Framework) hindamiskriteeriumid peavad olema objektiivsed, riskipõhised, tehnoloogianeutraalsed ja proportsionaalsed.
Selgitus: See aitab vältida põhjendamatuid turupiiranguid (risk, et suveräänsuse hindamisest kujuneb turupiirang) ning on kooskõlas Eesti seniste seisukohtadega parema õigusloome ja avatud strateegilise autonoomia kohta.
3. Strateegiliste projektide ja juhtalgatuste osas (Strategic Projects / Leadership Initiatives) tuleks lisada geograafilise tasakaalu ja VKEde osalemise nõue projektide valiku- ja rahastamiskriteeriumidesse.
Selgitus: Sellega suurendatakse Eesti ettevõtete võimalusi osaleda CADA raames rahastatavates strateegilistes projektides ning vähendatakse riski, et investeeringud koonduvad üksikutesse suurematesse liikmesriikidesse.
4. CADAga ei tohiks luua uusi dubleerivaid kohustusi või täiendavat halduskoormust ettevõtjatele ja eriti väike- ja keskmise suurusega ettevõtetele (VKEdele).
Selgitus: Aruandluskohustused peavad olema proportsionaalsed vastavalt ettevõtte või VKE suurusele ja riskiprofiilile.

Soovime järgmises faasis tutvuda ka kaasatud huvirühmade ettepanekutega ning kavandatava seletuskirja eelnõuga.
